仙池巖
作者：胡楚材
朝代：宋

paragraphs: 崚嶒插天山，仙池在絕頂。
無源水自溢，泓澄照天鏡。
魚依藻荇深，龍藏密穴靜。
天意欲爲雨，烟霧如爐甑。
至今山下田，勢不憂旱橫。
劃然霽景開，仰看飛泉迸。
一道翠微間，長劍倚天凈。
群山列畫屏，高下相輝映。
安得丹青手，寫此絕勝境。
挂我草堂中，吟望免延頸。
不負山水心，永謝利名阱。